CELEX: 52011XG0308(01)
Language: sk
Date: 2011-03-08
Title: Závery Rady o investovaní do zdravotníckeho personálu budúcnosti v Európe – priestor pre inovácie a spoluprácu

8.3.2011   
            
            
               SK
            
            
               Úradný vestník Európskej únie
            
            
               C 74/2
            
         Závery Rady o investovaní do zdravotníckeho personálu budúcnosti v Európe – priestor pre inovácie a spoluprácu
   2011/C 74/02
   RADA EURÓPSKEJ ÚNIE,
   
               1.
            
            
               PRIPOMÍNA, že podľa článku 168 Zmluvy o fungovaní Európskej únie majú činnosti Únie dopĺňať vnútroštátne politiky a zameriavať sa na zlepšenie verejného zdravia; tiež majú podporovať spoluprácu medzi členskými štátmi v oblasti verejného zdravia, a ak je to nevyhnutné, poskytovať podporu ich činnosti a zároveň plne rešpektovať zodpovednosť členských štátov za organizáciu a poskytovanie zdravotníckych služieb a zdravotnej starostlivosti.
            
         
               2.
            
            
               PRIPOMÍNA, že podľa článku 168 Zmluvy o fungovaní Európskej únie majú členské štáty v spojení s Komisiou navzájom koordinovať svoje politiky a programy.
            
         
               3.
            
            
               PRIPOMÍNA závery Rady z 2. júna 2006 o spoločných hodnotách a zásadách v zdravotníckych systémoch Európskej únie, v ktorých sa zdôrazňuje najmä potreba zabezpečiť prístupnosť a poskytovanie vysoko kvalitnej a bezpečnej starostlivosti založenej na dôkazoch.
            
         
               4.
            
            
               PRIPOMÍNA zelenú knihu Komisie o „pracovnej sile v európskom zdravotníctve“ z 10. decembra 2008 a správu o otvorenej konzultácii v súvislosti so zelenou knihou o pracovnej sile v európskom zdravotníctve z 15. decembra 2009, v ktorej sa určila naliehavá otázka súčasného a budúceho nedostatku zdravotníckeho pracovníkov, najmä odborných lekárov a zdravotných sestier.
            
         
               5.
            
            
               PRIPOMÍNA oznámenie Komisie s názvom „Európa 2020 – stratégia na zabezpečenie inteligentného, udržateľného a inkluzívneho rastu“ z 3. marca 2010, v ktorom sa navrhlo sedem hlavných iniciatív vrátane „Programu pre nové zručnosti a nové pracovné miesta“, ktorý sa zameriava na vytvorenie podmienok pre modernizáciu trhov práce s cieľom zvýšiť mieru zamestnanosti a zaistiť udržateľnosť sociálnych modelov, a iniciatívy „Mládež v pohybe“.
            
         
               6.
            
            
               PRIPOMÍNA Globálny kódex správania WHO prijatý Svetovým zdravotníckym zhromaždením 21. mája 2010, ktorý slúži ako etický rámec pre usmernenie členských štátov pri nábore zdravotníckeho personálu.
            
         
               7.
            
            
               VÍTA ministerskú konferenciu na tému „investovanie do zdravotníckeho personálu budúcnosti v Európe: priestor pre inovácie a spoluprácu“, ktorá sa uskutočnila 9. – 10. septembra 2010 v La Hulpe a na ktorej sa zdôraznila potreba rozvinúť vhodné iniciatívy na investovanie do dostatočného počtu motivovaných a vhodne kvalifikovaných odborníkov v zdravotníctve, aby sa zabezpečila únosnosť a prístupnosť systémov zdravotnej starostlivosti.
            
         
               8.
            
            
               ZDÔRAZŇUJE, že rastúci počet vážnych a chronických ochorení, starnutie obyvateľstva a zdravotníckych pracovníkov, meniace sa potreby pacientov a systémov zdravotnej starostlivosti, rastúca mobilita pacientov a odborníkov v oblasti zdravotnej starostlivosti, vedecký pokrok a nástup nových technológií predstavujú kľúčové výzvy pre všetky členské štáty a vyžadujú si inovačný prístup k zdravotníckemu personálu budúcnosti.
            
         
               9.
            
            
               UZNÁVA vzájomné prepojenie medzi členskými štátmi, pokiaľ ide o politiky v oblasti ľudských zdrojov v sektore zdravotnej starostlivosti, a najmä v súvislosti s mobilitou odborníkov v oblasti zdravotnej starostlivosti.
            
         
               10.
            
            
               VYZÝVA členské štáty, aby:
               
                           —
                        
                        
                           posilnili spoluprácu a výmenu osvedčených postupov, a to aj pokiaľ ide o zber vysokokvalitných a porovnateľných údajov, do budúcnosti lepšie podporovali rozvoj politík členských štátov v oblasti zdravotníckeho personálu, prispievali k rovnakému prístupu k starostlivosti pre všetkých a aby pri tom osobitnú pozornosť venovali prognóze budúcich potrieb zdravotníckeho personálu a účinnému plánovaniu v tejto oblasti v celej Európskej únii,
                        
                     
                           —
                        
                        
                           zvyšovali informovanosť o význame atraktívnych pracovných prostredí, pracovných podmienok a príležitostí profesijného rozvoja pri motivovaní zdravotníckeho personálu a zaisťovaní kvality a bezpečnosti poskytovanej starostlivosti,
                        
                     
                           —
                        
                        
                           stimulovali odbornú prípravu a vzdelávanie zdravotníckeho personálu s cieľom ďalej podporovať kvalitu a bezpečnosť starostlivosti a zvážili, ako najlepšie využiť nástroje EÚ na financovanie tejto činnosti, bez toho aby bol dotknutý budúci finančný rámec,
                        
                     
                           —
                        
                        
                           dodržiavali Globálny kódex správania WHO pre nábor na medzinárodnej úrovni.
                        
                     
         
               11.
            
            
               VYZÝVA členské štáty a Komisiu, aby:
               
                           —
                        
                        
                           za súčasného zohľadnenia právomocí členských štátov vypracovali akčný plán s možnosťami podpory rozvoja politík členských štátov v oblasti zdravotníckeho personálu, a najmä v oblastiach hodnotenia profilov spôsobilostí, zlepšovania metodík plánovania, pričom sa zohľadnia potreby týkajúce sa zdravia, priebežného profesijného rozvoja a stratégií súvisiacich s náborom a udržaním zamestnancov, a aby riešili kľúčové výzvy, ktorým čelí zdravotnícky personál v celej EÚ zo strednodobého a dlhodobého hľadiska,
                        
                     
                           —
                        
                        
                           do vypracovania tohto akčného plánu zapojili zástupcov pacientov a zdravotníckeho personálu, ako aj iné príslušné zainteresované strany zo sektora zdravotníctva,
                        
                     
                           —
                        
                        
                           pri vypracovaní tohto akčného plánu vzali na vedomie možný prínos iných oblastí politík, a to najmä vzdelávania, práce, sociálnych vecí a vnútorného trhu.
                        
                     
         
               12.
            
            
               VYZÝVA Komisiu, aby:
               
                           —
                        
                        
                           povzbudzovala spoluprácu medzi členskými štátmi a podporovala vypracovanie akčného plánu do roku 2012,
                        
                     
                           —
                        
                        
                           odbornú prípravu a vzdelávanie zdravotníckeho personálu zahrnula medzi prioritné oblasti a zvážila, ako najlepšie využiť nástroje EÚ na ich financovanie bez toho, aby bol dotknutý budúci finančný rámec, a v súlade s hlavnými iniciatívami „Program pre nové zručnosti a nové pracovné miesta“ a „Mládež v pohybe“,
                        
                     
                           —
                        
                        
                           zabezpečila, aby sa do pracovného plánu programu v oblasti zdravia na rok 2011 mohla začleniť spoločná činnosť, ktorou sa vytvorí platforma pre spoluprácu medzi členskými štátmi, pokiaľ ide o prognózu potrieb zdravotníckeho personálu a plánovania v tejto oblasti v úzkej spolupráci s Eurostatom, OECD a WHO.